Mandag møtes staten og børsemaker Stein Otto Alm i Dalane tingrett i Egersund. Retten skal ta stilling til tolkningen av bestemmelsene om lengden på rifleløp.



Alm har i snart 25 år bygd om salongrifler ved å skjære av en del av løpet og montere på en lyd- og flammedemper. I 1987 fikk han rettens medhold i at dette var lovlig. Senere er lover og forskrifter endret.

Politidirektoratet mener nå at den endringen som utføres av Alm Våpen og Villmark og hans bøssemakere på Moi i Rogaland er ulovlig. Alm er uenig, og tok ut stevning mot staten for å få en avklaring på striden.

6.000 våpen

Politidirektoratet gikk hardt ut i mars i år og varslet at 6.000 jegere og skyttere kan ha ulovlige våpen kjøpt hos Alm. En kvinne i Hurum fikk en rifle med lyddemper beslaglagt etter en tilfeldig våpeninspeksjon. Hun hadde kjøpt sin heldempede salongrifle hos Alm. Politidirektoratet mener at det er fare for misbruk av de ombygde riflene ved at kriminelle kan skru av demperen og lett skjule våpenet.

Redusere støy

Hensikten med å sette en demper på våpenet er å redusere støy og flammer ved skyting og dermed gjøre våpenet bedre å bruke. Ombyggingen skjer ved at løpet sages av og en demper påmonteres. Dette er også stridens kjerne. Ifølge våpenloven skal en rifle ha et løp på minst 40 cm. I motsatt fall regnes det som en pistol. Hvis demperen regnes med, oppfyller våpenet kravet. Men politidirektoratet mener at en demper som kan skrues av ikke skal regnes med til løpet.

Skytterstøtte

Alm er uenig i Politidirektoratets vurdering. Han viser til at han har sterk støtte fra skyttermiljøet for dette synet.

-Vi har også støtte hos medlemmer av utvalget som har laget gjeldende forskrift til våpenloven, forteller Alm til NTB.

Han vil føre to vitner som er sentrale i våpen- og skyttermiljøene og som støtter hans syn.

Synd

Alm synes det er synd at en slik sak må tas til retten, men ser ingen annen utvei. Etter at han tok ut stevning mot staten i sommer, er konflikten trappet opp ved at politiet har trukket tilbake hans bevilling til salg av skytevåpen. Alm har klaget på vedtaket, og både spørsmålet om bevilling og lovligheten av ombygging av salongrifler skal derfor behandles under rettssaken. (NTB)